## El Consell aprova convenis per a finançar la Xarxa de Càtedres Universitàries del Sistema Públic Valencià de Servicis Socials

*** La Generalitat destina a este efecte un total de 200.000 euros, distribuïts entre les cinc universitats públiques, a raó de 40.000 euros per universitat
* L’objectiu és formar, investigar, innovar i difondre entre l’alumnat universitari continguts relacionats amb el nou model de servicis socials de la Comunitat Valenciana**

El Consell ha aprovat els convenis de col·laboració entre la Vicepresidència Primera i Conselleria de Servicis Socials, Igualtat i Vivenda i la Universitat d’Alacant, la Universitat Jaume I, la Universitat Miguel Hernández, la Universitat Politècnica de València i la Universitat de València per a finançar en 2024 la Xarxa de Càtedres Universitàries del Sistema Públic Valencià de Servicis Socials.

L’objectiu és formar, investigar, innovar i difondre entre l’alumnat universitari continguts relacionats amb el nou model de servicis socials de la Comunitat Valenciana i la seua millora contínua, posat en marxa a partir de la Llei 3/2019, de servicis socials inclusius de la Comunitat Valenciana.

Esta xarxa de càtedres desenrotlla actuacions en matèria de formació, innovació social, investigació i coneixement en matèria de servicis socials. Per a finançar estes actuacions, la Generalitat destina un total de 200.000 euros, distribuïts entre les cinc universitats públiques, a raó de 40.000 euros per universitat.

A través de la xarxa, es despleguen iniciatives en els àmbits del coneixement, innovació i millora del Sistema Públic Valencià de Servicis Socials (SPVSS); en concret, en aspectes relacionats amb la promoció de la universalitat i la millora de la qualitat, tot això per a garantir l’accés al mateix per a tota la ciutadania.

Tenint en compte que la multidimensionalitat i la complexitat de les problemàtiques socials exigixen col·laboració interdisciplinària, les càtedres del SPVSS preveuen la participació de disciplines diverses per a aconseguir la màxima qualitat, impacte i efectivitat dels seus resultats.

**Activitats de les càtedres**

Amb la finalitat de complir amb els objectius definits, les càtedres duen a terme activitats d’investigació i innovació; divulgació i transferència del coneixement; docència i formació; organització, coordinació i visibilització. Tot això es materialitza a través de cursos d’especialització, seminaris, jornades, conferències, investigacions, tallers, exposicions, estudis, ajudes i beques a la investigació i l’estudi i premis.

La finalitat és afavorir la inclusió social, l’autonomia, el desenrotllament personal i la convivència, davant de les necessitats socials originades per situacions de vulnerabilitat, desprotecció, desemparament, dependència o urgència social.

Així mateix, les diferents càtedres que componen esta xarxa mantenen vies de comunicació recíproca per a la seua coordinació científica i per a compartir i difondre de manera comuna els resultats entre elles.

Fecha: 26/11/2024